Diari Oficial de la Generalitat Valenciana


Sumari del DOGV 4851, del 28-09-2004 (2004/9653)

RESOLUCIÓ de 2 d'agost de 2004, de la Unitat Territorial d'Energia d'Alacant de la Conselleria d'Infraestructures i Transport, per la qual s'atorga l'autorització administrativa, s'aprova el projecte d'execució i es declara, en concret, la utilitat pública del projecte Unió de la LAMT al CTC Fernando Pérez Samper amb LAMT al CTC Cdad. Regantes Los Diegos, en el terme municipal de Pilar de la Horadada (Alacant). Expedient JUEXPR/2003/04 (ATLINE/2002/363).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4851

Data del DOGV
:   28-09-2004

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2004/9653


Data del document
:   02-08-2004

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Pilar de la Horadada
    * empresa privada
    * subministrament d'energia elèctrica

RESOLUCIÓ de 2 d'agost de 2004, de la Unitat Territorial d'Energia d'Alacant de la Conselleria d'Infraestructures i Transport, per la qual s'atorga l'autorització administrativa, s'aprova el projecte d'execució i es declara, en concret, la utilitat pública del projecte Unió de la LAMT al CTC Fernando Pérez Samper amb LAMT al CTC Cdad. Regantes Los Diegos, en el terme municipal de Pilar de la Horadada (Alacant). Expedient JUEXPR/2003/04 (ATLINE/2002/363). [2004/9653]
  
Per Resolució de 20 de febrer de 2003, del Servici Territorial d'Indústria i Energia d'Alacant, es va sotmetre a informació pública l'autorització administrativa, l'aprovació del projecte d'execució, la declaració en concret d'utilitat pública i la relació concreta i individualitzada de béns i drets afectats pel projecte Unió de la LAMT al CTC Fernando Pérez Samper amb LAMT al CTC Cdad. Regantes Los Diegos, en el terme municipal de Pilar de la Horadada (Alacant), després de la petició prèvia, a l'empara de l'article 5 del Reglament d'Expropiació Forçosa, de l'Entitat Beneficiària, Iberdrola Distribución Eléctrica, SAU, i es publiquen anuncis en el Diari Oficial de la Generalitat Valenciana amb data 3 d'abril de 2003, en el Butlletí Oficial de la Província d'Alacant amb data 3 d'abril de 2003 i en el diari La Verdad amb data 11 de març de 2003.
  
Durant el període d'informació pública es van presentar al·legacions: Heliodoro Esparza Meroño va manifestar que no estava conforme amb l'alçària dels suports, ja que per a poder instal·lar hivernacles d'hortalisses necessita que siguen de 16 metres, que, si no és així, va indicar que no autoritzaria la instal·lació de la línia en la seua propietat; José Martínez Valero va manifestar que no estava d'acord amb l'alçària dels suports perquè per a poder instal·lar hivernacles de flors i hortalisses necessita que els pals siguen de 14 metres, i que s'hauria d'haver contactat amb ell abans de fer el projecte per a arribar a un mutu acord sobre el traçat i l'alçària dels pals. Així mateix, va sol·licitar que el traçat discorreguera per la vora del camí i va al·legar que si no s'acceptaven les seues peticions no autoritzaria la instal·lació de la línia en la seua propietat; la Confederació Hidrogràfica del Segura va manifestar que ateses les operacions de neteja del canal afectat que es realitzen amb màquines de llarg braç a fi d'evitar riscos d'accidents els suports han de situar-se com a mínim a 15 metres de la vora del canal.
  
Les al·legacions van ser contestades per l'entitat beneficiària, que manifesta el següent: respecte a les al·legacions de.Heliodoro Esparza Meroño, Iberdrola Distribución Eléctrica, SAU, va manifestar que les alçàries dels suports previstes en el projecte no infringixen cap norma del Decret 3.151/1968, de 28 de novembre, pel qual s'aprova el Reglament de Línies Elèctriques Aèries d'Alta Tensió i complix tots els requisits previstos en la normativa sectorial. D'altra banda, d'acord amb l'article 162 del Reial Decret 1955/2000, d'1 de desembre, pel qual es regulen les activitats de distribució, comercialització, subministrament i procediments d'autorització d'instal·lacions d'energia elèctrica, no es permet la instal·lació d'hivernacles davall de les línies elèctriques, però en qualsevol cas en esta finca la línia discorre pel límit, per la qual cosa els perjuís s'han minimitzat al màxim, sense perjuí que Iberdrola indemnitzarà el propietari per tots els béns i drets afectats per mitjà del corresponent preu just, i s'afegix que es tracta d'un projecte d'utilitat pública el reconeixement del qual en concret es tramita actualment per la qual cosa, sempre que es complisca la tramitació que establix la legislació sectorial i l'administració competent atorgue autorització administrativa, aprovació del projecte d'execució i reconeixement en concret d'utilitat pública, es podrà instal·lar el projecte sense perjuí de les indemnitzacions que corresponguen a l'al·legant. Respecte a les al·legacions de José Martínez Valero, Iberdrola Distribución Eléctrica, SAU, va manifestar que en la finca de l'al·legant no es va a instal·lar cap suport sinó que es va a enganxar amb el ja existent, per això la línia tindrà una alçària semblant a la ja existent; que no era possible la modificació del traçat sol·licitada perquè la línia ha d'enganxar amb el suport existent i d'acord amb l'article 4 del Reglament de Línies Elèctriques Aèries d'Alta Tensió un línia elèctrica ha de ser el més recte possible, i s'han d'evitar els angles pronunciats, i que el projecte complix els requisits tècnics del precitat reglament, de la Llei del Sector Elèctric i del Reial Decret 1.955/2000, però que en qualsevol cas és durant l'actual tràmit d'informació pública quan el propietari pot fer totes les al·legacions que considere pertinents, com així ha fet. Així mateix, va al·legar que és cert que hi ha una limitació per a construir però que per això indemnitzarà el propietari per tots els béns i drets afectats per la instal·lació per mitjà del corresponent preu just, i s'afegix que es tracta d'un projecte d'utilitat pública el reconeixement de la qual en concret es tramita actualment per això, sempre que es complisca la tramitació que establix la legislació sectorial i l'administració competent atorgue autorització administrativa, aprovació del projecte d'execució i reconeixement en concret d'utilitat pública, es podrà instal·lar el projecte sense perjuí de les indemnitzacions que corresponguen a l'al·legant. Finalment, respecte a les al·legacions de la Confederació Hidrogràfica del Segura, Iberdrola Distribución Eléctrica, SAU, va acceptar el condicionat establit per este organisme i fa constar que els suports del projecte respectaven la distància de 15 metres fixada per la Confederació.
  
Atés que s'han respectat en la major mesura possible els drets dels particulars, i se'ls ha fet compatibles en els aspectes tècnics, econòmics i mediambientals amb un traçat racional de les instal·lacions, i sense perjuí de les corresponents indemnitzacions que hauran de determinar-se per mutu acord o per mitjà del corresponent expedient de preu just pel Jurat Provincial d'Expropiacions.
  
En virtut d'això, de conformitat amb allò que s'ha disposat pel Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediment d'autorització d'instal·lacions d'energia elèctrica i en els articles 53 i 54 de la Llei 54/1997, de 27 de novembre, del Sector Elèctric (BOE del 28/11/1997), esta Unitat Territorial d'Energia d'Alacant ha resolt atorgar a Iberdrola Distribución Eléctrica, SAU, l'autorització administrativa, aprovar al projecte d'execució i declarar, en concret, la utilitat pública del projecte Unió de la LAMT al CTC Fernando Pérez Samper amb LAMT al CTC. Cdad. Regantes Los Diegos, en el terme municipal de Pilar de la Horadada (Alacant), i s'establixen en tot cas les prescripcions següents:
  
Primera. En tot moment haurà de complir-se el que s'establix en el Reial Decret 1955/2000, d'1 de desembre, pel qual es regulen les activitats del transport, distribució, comercialització, subministrament i procediments d'autorització d'instal·lacions d'energia elèctrica, així com en la Llei 54/1997, de 27 de novembre, del Sector Elèctric.
  
Segona. El termini d'execució de les obres i les instal·lacions serà de sis mesos a partir de l'ocupació real de les finques afectades.
  
Tercera. Les instal·lacions que s'autoritzen per la present resolució hauran de realitzar-se d'acord amb el projecte i la resta de documentació tècnica presentada, i es queden especificats en les dades bàsiques següents: tensió: 20 kV; longitud: 707 m; conductors: 3 conductors de 54,6 mm2 de secció. Aïllament: aïlladors tipus U 70 BS i U 100 BS de la norma UNE 21319. Origen i final: origen en el suport núm. 301291 de la LAMT al CTC Fernando Pérez Samper i finalitzarà en el suport núm. 301493 de la LAMT al CTC Cdad. Regantes Los Diegos, en el terme municipal de Pilar de la Horadada.
  
Quarta. Iberdrola Distribución Eléctrica, SA, donarà compte de la terminació de les instal·lacions a esta Unitat Territorial per al seu reconeixement definitiu i alçament de l'acta de posada en servici de les instal·lacions, sense este requisit no podran entrar en funcionament.
  
Cinquena. L'administració se reserva el dret a deixar sense efecte esta autorització en el moment en què es demostre l'incompliment de les condicions expressades, per la declaració inexacta de les dades subministrades o una altra causa excepcional que ho justifique.
  
Contra esta resolució, que no posa fi a la via administrativa, es podrà interposar recurs d'alçada davant del secretari autonòmic d'Infraestructures, en el termini d'un mes, comptador a partir del dia de notificació d'esta, segons determina l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.